Jantjies in beskuldigdebankElton Jantjies. (Foto: GB Jordaan). Die Springbok-losskakel Elton Jantjies het Maandag vlugtig in die Kempton Park-landdroshof verskyn nadat hy die afgelope naweek in hegtenis geneem is. Jantjies (31) staan tereg op klagte van kwaadwillige saakbeskadiging en die oortreding van die Lugvaartwet en is aangekeer kort nadat hy op ŉ vlug van Turkye in Suid-Afrika aangekom het. Phindi Mjonondwane, woordvoerder van die Nasionale Vervolgingsgesag (NVG), sê bemanningslede het tydens die vlug klagtes oor ŉ passasier in besigheidsklas ontvang wat passasiers en bemanningslede glo gevloek het. Jantjies word voorts daarvan beskuldig dat hy ŉ TV-skerm en gloeilamp aan boord van die vliegtuig gebreek het toe hy beveel is om terug te keer na sy sitplek. Dít nadat hy glo ŉ glas in die besigheidsklas-uitstrekgebied gebreek het. Die losskakel het glo sy vinger in die proses met die gebreekte glas gesny. Jantjies het vlugtig in die beskuldigdebank van die landdroshof in Kempton Park verskyn voordat die saak teen hom vir verdere ondersoek uitgestel is. James Adams, Jantjies se agent, het vroeër gesê hy glo die voorval word onnodig aangeblaas. Jantjies is Sondagoggend met sy aankoms op die OR Tambo-lughawe aangekeer. Borgtog van R1 000 is later die dag by die polisiestasie in Kempton Park aan die losskakel toegestaan. Hy moet weer op 3 Junie in die hof verskyn.